Pawoł Grojlich

Pawoł Grojlich (* 20. septembra 1908 w Njechornju; † 19. septembra 1992 w Bukecach) bě serbski pismikistajer, nawoda ćišćernje „Nowa doba“ a ludowy spisowaćel.

Wón narodźi so w nazymje 1908 w tehdy hišće nimale ryzy serbskim Njechornju do swójby roboćana. Po wopyće ludoweje šule we Worcynje a Budyšinje hač do lěta 1922 nawukny w lětach 1924 do 1928 powołani pismikistajerja a redaktora pola Marka Smolerja a Jana Skale w Serbskich nowinach, hdźež hač do 1933 dźěłaše. W samsnym času bě tež w młodźinskim wotrjedźe Zjednoćenstwa ewangelskich Serbow a w Sokole aktiwny a hromadźe z Měrćinom Nowakom-Njechorńskim z iniciatorom serbskeho klankodźiwadła. 

Po wuhnaću z redakcije Serbskich nowin w nalěću 1933 měješe wot meje samsneho lěta papjerniski wobchod a mału ćišćernju w Bukecach. Mjez 1939 a 1945 słuži jako wojak w Druhej swětowej wójnje, bu pak – mjez druhim dla swojich rěčnych znajomosćow – zwjetša we łužiskich lěhwach za wójnskich jatych zasadźeny. Po wójnje dźěłaše w serbskej ćišćerni „Nowa doba“ w Budyšinje, hdźež bě wot 1956 do 1959 tež z techniskim nawodu. W swobodnym času spisa wjacore knihi, za čož dósta w lěće 1963 Literarne myto Domowiny. Wot 1973 běše na wuměnku w Bukecach, hdźež płaći jako najznaćiši a najaktiwniši Serb a Domowinjan. Pawoł Grojlich zemrě dźeń do swojich 84. narodnin w Bukecach a bu na tamnišim kěrchowje pochowany.

Pawoł Grojlich bě nan serbskeho rozhłosownika a awtora Marka Grojlicha.

 Spisy 
 A tola Serbam lipa kće (sobuawtor). Ludowe nakładnistwo Domowina 1962.
 Na wsy a za wsu. LND 1962.
 Z wusadnym za blidom (sobuawtor). LND 1963.
 Lěto wjesneho hólca. LND 1981.
 Arnošt Simon: Někotre powěsće ze «stareho dobreho časa». LND 1983 (zwuběrał a wobdźěłał)
 Młode lěta wjesneho hólca. LND 1986.
 Lěta ćmy a nadźije. LND 1989.

 Wotkaz 
 Žiwjenske podaća a wobraz na stronach Serbskeho gymnazija

Kategorija:Rodź. 1908
Kategorija:Zemr. 1992
Kategorija:Serb
Kategorija:Muž
Kategorija:Serbska literatura
Kategorija:Wosoba (Bukecy)
Kategorija:Redaktor
Kategorija:Awtor
Kategorija:Literatura (20. lětstotk)
Kategorija:Nošer Myta Domowiny
Kategorija:Wosoba (Serbski Sokoł)